A una rundine

Torrada ti nde ses a cobeltura
rundine mia amabile e lezzera;
torrada tinde ses a primavera
candu totu s’ischidat sa natura.

Sas ervas noas da ogni cresura
s’affaciana a sa frisca camminera,
e cuminzo a intender dogni sera
sas zoncas in sos buscos de s’altura.

Canta rundine canta! Isculto a tie
che boghe confortevole e amiga
chi mi narat: «Tribaglia e non timas

E ispera in su tempus benidore».
Sento tando lezzera ogni fatiga
e agato sas forzas mias primas.